CELEX: 32015R0782
Language: lt
Date: 2015-05-19 00:00:00
Title: 2015 m. gegužės 19 d. Komisijos įgyvendinimo reglamentas (ES) 2015/782, kuriuo iš dalies keičiamas Tarybos įgyvendinimo reglamentas (ES) Nr. 917/2011, kuriuo nustatomas galutinis antidempingo muitas ir laikinojo muito, nustatyto importuojamoms Kinijos Liaudies Respublikos kilmės keraminėms plytelėms, galutinis surinkimas, į jo I priede pateiktą Kinijos Liaudies Respublikos gamintojų sąrašą įtraukiant dar vieną bendrovę

20.5.2015   
            
            
               LT
            
            
               Europos Sąjungos oficialusis leidinys
            
            
               L 124/9
            
         KOMISIJOS ĮGYVENDINIMO REGLAMENTAS (ES) 2015/782
   2015 m. gegužės 19 d.
   kuriuo iš dalies keičiamas Tarybos įgyvendinimo reglamentas (ES) Nr. 917/2011, kuriuo nustatomas galutinis antidempingo muitas ir laikinojo muito, nustatyto importuojamoms Kinijos Liaudies Respublikos kilmės keraminėms plytelėms, galutinis surinkimas, į jo I priede pateiktą Kinijos Liaudies Respublikos gamintojų sąrašą įtraukiant dar vieną bendrovę
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1),
   atsižvelgdama į 2011 m. rugsėjo 12 d. Tarybos įgyvendinimo reglamentą (ES) Nr. 917/2011, kuriuo nustatomas galutinis antidempingo muitas ir laikinojo muito, nustatyto importuojamoms Kinijos Liaudies Respublikos kilmės keraminėms plytelėms, galutinis surinkimas (2), ypač į jo 3 straipsnį,
   kadangi:
   A.   ANKSTESNĖ PROCEDŪRA
   
   
               (1)
            
            
               Taryba pagal Reglamento (EB) Nr. 1225/2009 9 straipsnį Įgyvendinimo reglamentu (ES) Nr. 917/2011 į Sąjungą importuojamoms Kinijos Liaudies Respublikos (toliau – KLR) kilmės keraminėms plytelėms nustatė galutinį antidempingo muitą.
            
         
               (2)
            
            
               Per pirminį tyrimą nagrinėti tik pagal Reglamento (EB) Nr. 1225/2009 17 straipsnį atrinkti eksportuojantys Kinijos gamintojai.
            
         
               (3)
            
            
               Taryba iš atrinktų bendrovių importuojamoms keraminėms plytelėms nustatė 26,3–36,5 % individualią muito normą. Neatrinktiems bendradarbiaujantiems eksportuojantiems gamintojams buvo nustatyta 30,6 % muito norma. Neatrinktų bendradarbiaujančių eksportuojančių gamintojų sąrašas pateiktas Įgyvendinimo reglamento (ES) Nr. 917/2011 I priede. Be to, iš Kinijos bendrovių, kurios apie save nepranešė arba nebendradarbiavo atliekant tyrimą, importuojamoms keraminėms plytelėms nustatyta 69,7 % muito norma visos šalies mastu.
            
         
               (4)
            
            
               Įgyvendinimo reglamento (ES) Nr. 917/2011 1 priede pateiktas bendradarbiaujančių eksportuojančių gamintojų sąrašas buvo iš dalies pakeistas Tarybos įgyvendinimo reglamentu (ES) Nr. 567/2012 (3).
            
         
               (5)
            
            
               Įgyvendinimo reglamento (ES) Nr. 917/2011 3 straipsnyje nustatyta, kad KLR keraminių plytelių gamintojui pateikus pakankamai įrodymų, kad jis:
               
                           1)
                        
                        
                           tiriamuoju laikotarpiu nuo 2009 m. balandžio 1 d. iki 2010 m. kovo 31 d. neeksportavo į Sąjungą KLR kilmės keraminių plytelių;
                        
                     
                           2)
                        
                        
                           nėra susijęs su eksportuotojais arba gamintojais, kuriems taikomos tuo reglamentu nustatytos antidempingo priemonės, ir
                        
                     
                           3)
                        
                        
                           faktiškai eksportavo į Sąjungą nagrinėjamąjį produktą arba yra prisiėmęs neatšaukiamų sutartinių įsipareigojimų eksportuoti į Sąjungą didelį kiekį tik pasibaigus tiriamajam laikotarpiui, t. y. po 2010 m. kovo 31 d.,
                        
                     to reglamento 1 straipsnio 2 dalį galima iš dalies pakeisti ir tokiam naujajam eksportuojančiam gamintojui nustatyti muito normą, taikomą neatrinktoms bendradarbiaujančioms bendrovėms, t. y. 30,6 % svertinę vidutinę muito normą.
            
         B.   PRAŠYMAI SUTEIKTI NAUJOJO EKSPORTUOJANČIO GAMINTOJO STATUSĄ
   
   
               (6)
            
            
               Eksportuojantis KLR gamintojas (toliau – pareiškėjas) teigė, kad jis atitinka visus tris 4 konstatuojamojoje dalyje nurodytus kriterijus, todėl jam turėtų būti taikoma ta pati muito norma, kaip ir neatrinktoms bendradarbiaujančioms bendrovėms taikoma muito norma. Siekdamas pagrįsti savo teiginį jis pateikė klausimyno atsakymus ir patvirtinamuosius dokumentus.
            
         
               (7)
            
            
               Europos Komisija išnagrinėjo patvirtinamuosius dokumentus ir padarė išvadą, kad pareiškėjas atitinka visus tris nurodytus kriterijus ir todėl gali būti laikomas naujuoju eksportuojančiu gamintoju.
            
         
               (8)
            
            
               Todėl pareiškėjas turėtų būti įtrauktas į Įgyvendinimo reglamento (ES) Nr. 917/2011 I priede pateiktą bendrovių sąrašą ir jam turėtų būti nustatyta 30,6 % muito norma.
            
         
               (9)
            
            
               Pareiškėjui ir Sąjungos pramonei buvo pranešta apie šio tyrimo rezultatus ir suteikta galimybė pateikti pastabų. Jokių pastabų negauta.
            
         
               (10)
            
            
               Šis reglamentas atitinka pagal Reglamento (EB) Nr. 1225/2009 15 straipsnio 1 dalį įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Į Kinijos Liaudies Respublikos eksportuojančių gamintojų sąrašą, pateiktą Įgyvendinimo reglamento (ES) Nr. 917/2011 I priede, įtraukiama ši bendrovė:
   
      
                  Pavadinimas
               
               
                  Papildomas TARIC kodas
               
            
                  „Everstone Industry (Qingdao) Co., Ltd.
               
               
                  B998 “
               
            
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gegužės 19 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 343, 2009 12 22, p. 51.
   
      (2)  OL L 238, 2011 9 15, p. 1.
   
      (3)  2012 m. birželio 26 d. Tarybos įgyvendinimo reglamentas (ES) Nr. 567/2012, kuriuo iš dalies keičiamas Įgyvendinimo reglamentas (ES) Nr. 917/2011, kuriuo nustatomas galutinis antidempingo muitas ir laikinojo muito, nustatyto importuojamoms Kinijos Liaudies Respublikos kilmės keraminėms plytelėms, galutinis surinkimas, į jo I priede pateiktą Kinijos Liaudies Respublikos gamintojų sąrašą įtraukiant dar vieną bendrovę (OL L 169, 2012 6 29, p. 11).